Балъкъэр пщащэм и усэ телъыджэ
Тхыдэ лъагъуэр гъуащэркъыми — лIэужьыбзэ бзащхъуэркъым. ПхузэщIэпIэнщ-тIэ щIэблэм и жьэ!
Гулиевэ Джамиля ныбжьыщIэщ. Нэрылъагъущ пщащэ цIыкIур щIэныгъэ тхылъ куэд зэрыщIэджыкIар. Нэхъыжь-нэхъыфI гуэрхэм ягу тхупымыкIар балъкъэр пщащэм псоми къагурыIуэн урысыбзэ узэщIакIэ, зы жьыIурыхьэгъуэу, къыхущIэгъэлъащ! УкъегъэуIэбжь сабийм и зэхэщIыкIым… Хьэуэ, сабийкъым ар, Джамиля, истамбылакIуэхэм гъуэгуанэр ядихьэсу тхыдэ тхъугъэм къыхэIукIыжа макъ жьгъыру лъагэщ.
ФIыщIэ лей хуэфащэщ мыпхуэдэ бын зи лъапсэ къыщыхъу Гулиев Магомет. Мы гъэм курыт еджапIэр «дыщэкIэ» къэзыух пщащэм фIыуэ щыIэмкIэ дохъуэхъу.
Джамиля, си лъэпкъэгъухэм къабгъэдэкIыу, си щхьэкIэ сыпхуохъуапсэ Уафэм къехам я нэхъ фIыгъуэ лъэщыр — щIэныгъэр — адэкIи гъуэгуанэ бгъуфIэ пхуэхъуну. Тхьэм уи Iущыгъэр иузэщI.
КЪАРМЭ Iэсият.
Мухьэжырхэр
Хилъафэу псыщхьэм бзий кIэкъуащIэр,
Вагъуэ лэгъупым мазэ щос;
ЛIэщIыгъуэ ябгэм и уз гуащIэр,
Пащтыхьыжь зауэу бгъэм щогыз…
Зэгуэр щхъуантIагъэу щыта лъахэр
Къалэ кIэгъуасэм есеиж,
ИтIани щыму къурш зэхэтхэм
Зауэ хьэдагъэр ягъэвыж:
Хохьэж лIэщIыгъуэм мухьэжырхэр,
КъызэхъуэпсэкIыурэ хохьэж…
Гущхьэ уIэгъэу, уэрдыхъу жырхэр
Тхыдэжь нэлату здалъэфыж.
КъызэранэкI жылэ нэщхъейхэр,
Гъуэгуанэ егъур щыму яху.
ЩIакъузэу жьэпкъым, къурмакъейхэр
КIэзызу, лъахэ гъыбзэ яхь.
Тенджыз фIыцIэжьу узыжь жьантIэр
Къапоплъэ ахэм хьэдэгъэпскIыу,
Толъкъунхэм сыт а псом хуаIуэху-тIэ…
Толъкъунщ ар, жьым ириудэкIыу.
Тенджызым адэкIэ,Тырку жагъуэм
Гум ешыкъылIэу IупщIэ ещI —
А псоми яридзыжу лыгъэ,
Тхыдэ гъуэщам и гъуэгу хегъэщI.
Бзылъхугъэ хейм и пыхьэ-хыщIэм
Сабийр къыдэскIэу мэгулэз,
Псэ зэгъэжахэм я Iущащэм
Адыгэ лъахэр зэпегъэз!
………………………………
Сэращ ар! СыкIуэм — сыIукIуэту,
Псыпыху пшыналъэм сыщIодэIу,
Къуршыбгъэм лъатэурэ зиIэту,
Къыр тхъуахэм си цIэкIэ йолъэIу:
Си кIэтIий кIапэм и уз кIэншэ
Мыбдеж, зэхэпхрэ… Къыщызонэ?!
Уоу, къару лъэщыр зиIэ Тхьэшхуэ,
Мыжурэ пэбдзым къыпызонэ!
ЩIакIуэ фIыцIагъэу зыкъашийуэ,
Кхъащхьэ дияхэр къыскIэлъопъ,
Лъыкъуалэ пыжрэ сэр яшийуэ
Къихьахэр… Тхьэм хузогъэтIылъ.
Къэзгъэзэжынущ, хэку дахащэ,
(Си бгъэчыр гугъэм къызэгуех…)
Тхыдэ нэщIащэу, уэчыл щхьэщэу —
Псэхъуапсэм ищIэркъым кIэух!
ГУЛИЕВЭ Джамиля,
11-нэ классым и еджакIуэ.
Эльбрус къуажэ
